På Copenhell er der rig mulighed for at brænde en masse energi af, når festivalen byder på tre dages metalsmadder med moshpits, slamdance, og hvad der ellers hører til en ægte heavyfestival.

Hvis det ikke er nok til at komme af med aggressionerne, er der dog ingen grund til at fortvivle. Den resterende energi kan nemlig brændes af i Smadreland.

- Ideen bag er, at vi har lavet et sted, hvor man kan komme ind og få lov at slå på nogle ting, fortæller Jonas Bjørn Høj, som er medarrangør af smadreland.

Smat og smadder på sjaskvåd satanfestival

Stort våbenudvalg, stor ødelæggelse

Udvalget af slagvåben er stort, og tæller blandt andet gamle lydpotter, jernstænger og en stor, tung forhammer. Med årene er våbnene nemlig kun blevet flere og større.

- I takt med at vi har optrappet mulighederne for at have et godt våben, så har vi måttet godt overgå til hårdere ting. Så nu er det gamle postbiler og Lej et Ligs biler, lyder det fra Jonas Bjørn Høj.

Smadreland er en tilbagevendende og yderst populær attraktion på Copenhell. Så populær, at man regner med at smadre 24 biler i løbet af de tre dage festivalen varer.

Det burde også sagtens kunne lade sig gøre, efter Smadrelands popularitet at bedømme. Gæsterne er nemlig vilde med det.

Ekstra Bladet fangede Copenhell-gæsten Sebastian Wadham, der kom forpustet ud fra Smadreland med julelys i øjnene. Vi spurgte ham hvad der er så fantastisk ved Smadreland.

- Nu kan man gør lige hvad man vil, med ting som normalt ville anses som hærværk, og prøve noget nyt, ikke? Det er jo sjovt, lyder svaret.

Se Copenhells gæster smadre biler i indslaget over artiklen